b'\n_START_ARTICLE_\nTalkass\n_START_SECTION_\nRaksturojums\n_START_PARAGRAPH_\nTalkass ir, \xc5\xa1aur\xc4\x81 starpkalnu ielej\xc4\x81 izveidojies, tektoniskas izcelsmes sald\xc5\xabdens ezers. Tas atrodas Irendikas kalnu gr\xc4\x93das rietumu nog\xc4\x81z\xc4\x93, 4 kilometrus uz dienvidaustrumiem no Tubinskas ciema. Gar ezera dienvidu krastu stiepjas Isjanovo s\xc4\x81d\xc5\xbea. Zieme\xc4\xbcu un dienvidu krasti l\xc4\x93zeni, viet\xc4\x81m p\xc4\x81rpurvoju\xc5\xa1ies, rietumu un austrumu krasti st\xc4\x81v\xc4\x81ki. Austrumu krasts da\xc5\xbeviet klin\xc5\xa1ains, kl\xc4\x81ts ar alk\xc5\xa1\xc5\x86u, b\xc4\x93rzu un lapeg\xc4\xbcu me\xc5\xbeiem, rietumu krastu ar\xc4\xab kl\xc4\x81jis me\xc5\xbes, bet cirsmu d\xc4\x93\xc4\xbc, tagad tur atrodas atsevi\xc5\xa1\xc4\xb7i b\xc4\x93rzu puduri. _NEWLINE_Palu laik\xc4\x81 \xc5\xabdens pa vecu gultni nopl\xc5\xabst \xc5\xa0uguras up\xc4\x93, kas ir Tanalikas pieteka. 1978. gad\xc4\x81 Talkass tika pasludin\xc4\x81ts par dabas pieminekli.\n_START_SECTION_\nBioresursi\n_START_PARAGRAPH_\nEzer\xc4\x81 m\xc4\xabt v\xc4\x93\xc5\xbei, l\xc4\xab\xc5\x86i, s\xc4\xabgas, l\xc4\xabdakas, pli\xc4\x8di, asari, raudas. T\xc4\x81 krastos ligzdo melnkakla g\xc4\x81rgales, tum\xc5\xa1\xc4\x81s p\xc4\xables. Pie austrumu krasta 8\xe2\x80\x9410 metru dzi\xc4\xbcum\xc4\x81 atrodami saprope\xc4\xbca nogulumi, kurus izmanto \xc4\x81rstniec\xc4\xabb\xc4\x81.\n_START_SECTION_\nRekre\xc4\x81cijas resursi\n_START_PARAGRAPH_\nPateicoties t\xc4\xabrajam \xc5\xabdenim un gleznainam apvidum ezers ir viena no popul\xc4\x81r\xc4\x81k\xc4\x81m atp\xc5\xabtas viet\xc4\x81m Dienvidur\xc4\x81los un bie\xc5\xbei tiek saukts par "Ur\xc4\x81lu p\xc4\x93rli". Tr\xc4\xabssimt metru no ezera, t\xc4\x81 dienvidu krast\xc4\x81, atrodas 1931. gad\xc4\x81 izveidot\xc4\x81 sanatorija "Talkass"._NEWLINE_Ezera \xc5\xabdenim ir dziednieciskas \xc4\xabpa\xc5\xa1\xc4\xabbas, tas veicina da\xc5\xbe\xc4\x81du br\xc5\xab\xc4\x8du sadz\xc4\xab\xc5\xa1anu.'